Vážny, Ľubomír, poslanec NR SR (2010-12-10):
Vážený pán podpredseda Národnej rady, vážený pán minister, vážené dámy a páni, chcem zareagovať na teraz predložený pozmeňujúci návrh pána poslanca Přidala. Nedá mi, aby som nepovedal alebo nespomenul, že zákon o vnútrozemskej plavbe, ku ktorému nemám žiadne výhrady, sa dopĺňa článkami V a VI o cestovnom ruchu, ale najmä o digitálnom vysielaní. A sú to články nesúvisiace s meritom alebo predmetom zákona o vnútrozemskej plavbe. A nechcem tu teraz viesť kvetnaté reči, že pošliapavajú a znehodnocujú legislatívny proces, pretože viem, že aj nám sa také niečo stalo a museli sme inými článkami meniť zákon, ale vždy sme sa snažili, aby to boli tie články príbuzných zákonov a, samozrejme, bol by som neobjektívny, čo nechcem robiť v tomto tú kritiku. Ale chcem len upozorniť, že ten legislatívny proces je tuto trošku pokrivený, a nebudem neobjektívny, tak ako sa deje momentálne z úrovne súčasného vedenia rezortu, ale naozaj je tu určitý problém. Skôr idem k predmetu digitalizácie ako takej. Momentálne sa týmto návrhom zákona alebo touto novelou čl. VI robí zmena zákona č. 220/2007 o digitálnom vysielaní a to ma mýli, že ten proces bol pripravený pomerne dobre, momentálne ministerstvo v tomto procese nepostúpilo tak ďalej, ako bol pripravený, alebo v tak potrebnej dynamike, ako bol pripravený, a zrazu dochádza k vypnutiu analógového vysielania a zapnutiu digitálneho vysielania a ministerstvo sa momentálne nechce vzdať tej sociálnej podpory, ktorú sme my zaviedli, tých 20 eur na každý setobox, ktorý o to požiada a spĺňa pravidlá nejakého sociálneho prípadu alebo prípadu v hmotnej núdzi, tak tento proces sa mi zdá týmto zákonom živelne menený. Pretože je správne, že sa postupuje v tom, aby sme podporili najslabšie sociálne skupiny obyvateľstva, ale týmto systémom, sa obávam, že sa dostaneme do ozaj veľkých zmätkov a bude to veľmi, veľmi problematické riešiť. Čiže ak by ministerstvo uchopilo túto problematiku od začiatku, dnes už si myslím, že by malo vyriešené tieto problémy a mohlo by v tom pokračovať. Momentálny stav alebo momentálna situácia je taká, že je to, my sme to odhadovali niekde medzi 300-tisíc až 400-tisíc žiadosťami takých prípadov, ktoré sú sociálne slabšie, resp. sú v hmotnej núdzi, je to ťažko presne určiť, pretože niektoré domácnosti sa prekrývajú, niekde nevieme presný odhad dôchodcov a ťažko telesne postihnutých, ktorí túto možnosť poskytnutia dotácie štátu na setobox, ktorý vlastne bude robiť nejaký prevodový mostík medzi analógovým a digitálnym vysielaním, ktorí o túto možnosť požiadajú. Čiže keď to tak ešte to pri zemi zhrniem, že jedná sa asi o 300-tisíc žiadostí, bude to veľký nápor a momentálne tento zákon rieši to, že tento nápor bude riešiť ministerstvo dopravy. Myslím si, že ministerstvo dopravy nie je uspôsobené na to, aby zvládlo 300-tisíc žiadostí o poskytnutie dotácie, pretože naozaj budú tu problémy s verifikovaním žiadosti, s verifikovaním prílohy k žiadosti, že je naozaj sociálne slabší ten žiadateľ, budú tu problémy s preverovaním toho, či ten žiadateľ si plní svoju povinnosť a platí koncesionárske poplatky. Čiže obávam sa, že z toho vznikne ozaj veľký guláš a veľké procesné problémy, pretože, verte mi, nie je jednoduché zvládnuť dvetisíc, päťtisíc žiadostí, ale tristotisíc žiadostí, toto bude naozaj veľmi ťažká situácia. A preto hodnotím to, že tento proces je pripravený živelne a vôbec, vôbec procesne sa ministerstvo nezaoberalo s týmito postupmi a s jeho generovaním budú zmätky v praxi a ešte horšie pohľady občanov na digitalizáciu televízneho vysielania na Slovensku a spôsobí to veľké aj politické problémy podľa môjho názoru v súčasnej koalícii, pretože vidím za tým ozaj len ťažkosti pri zvládnutí tohto procesu, myslím tých 300-tisíc žiadostí o pomoc, o sociálnu výpomoc pri zakúpení setoboxu. Takže ďalší problém vidím, jeden je tento administratívno-technický, že bude ministerstvo zavalené tými 300-tisíc žiadosťami a bude ich musieť verifikovať, spracovať vrátane príloh a na toto podľa mňa nie je pripravené. A ďalší problém vidím v tom, že my sme negociovali štátnu pomoc, lebo je to štátna pomoc, a negociovali sme s Európskou komisiou, či to bude povolená štátna pomoc a Európska komisia túto štátnu pomoc odsúhlasila formou tých poukážok, ako sme ten proces mali my urobený, to znamená, že ministerstvo by teraz malo alebo podľa mňa musí notifikovať zmenu poskytnutia tejto štátnej pomoci, pretože tie procesy boli odsúhlasené a môžu aj tu vzniknúť problémy v čase verifikovania alebo notifikovania tej štátnej pomoci, pretože bude to riešené iným systémom. Čiže jeden problém je administratívno-technický a druhý je schvaľovací alebo notifikačný s Európskou komisiou. Preto, samozrejme, chcem, aby, lebo my sme boli aj autormi toho, a chcem, aby sa pomohlo sociálne slabším tou 20-eurovou pomocou na zakúpenie setoboxu, ale ten systém sa mi zdá taký, že dospeje k určitým zmätkom a k určitým problémom v praxi. A preto chcem požiadať a predložiť procedurálny návrh, aby sme v zmysle § 73 ods. 3 písm. a) rokovacieho poriadku, aby sme vrátili návrh zákona na dopracovanie. Ak by to išlo, len ten čl. VI, ktorý sa týka digitalizácie, tak rád by som ho vyňal, lenže podľa platnej legislatívy nejde vyňať len určitý článok, takže budeme musieť, ak sa s tým stotožníme, vrátiť celý návrh zákona na dopracovanie. Nech sa ministerstvo zamyslí nad tými problémami, ktoré som povedal, či to procesne zvládne, aby nedalo ranu digitalizácii takú, že každý na Slovensku bude na ňu nadávať, pretože budú zmätky pri tom poskytovaní pomoci sociálne slabším. Takže dávam návrh podľa § 73 ods. 3 písm. a) vrátiť návrh zákona spracovateľovi, predkladateľovi alebo navrhovateľovi, pardon, na dopracovanie s tým, že ešte raz zdôrazňujem, že s filozofiou súhlasím, že je treba pomôcť sociálne slabším, ale tento proces takto nastolenej filozofie vidím ako veľmi, veľmi problematický a prakticky nemožné, je prakticky nemožné, aby nevyvolal výrazné zmätky v praxi. Ďakujem za pozornosť.